el el el el el id el el el el el el el el el el it el el el el el el el el el el el el el el el el el el el el el el el el el el el el el el el zh el el zh el el en el el en el el el
Εμείς θα αποφύγουμε τις θεωρίες, θα περιοριστούμε στο ρεπορτάζ, θα παραθέσουμε δέκα περιπτώσεις γυναικών που βρίσκονται στη ηλικιακή ζώνη της σαραντάρας!
Η Πηνελόπη, σέξι και ωραία, παντρεμένη εδώ και κάτι αιώνες, αλλά και μητέρα ήταν πάντα του λούσου. Καλογυμνασμένη και καλλίγραμμη, βγήκε απ’ το προσωπικό της γυμναστήριο και γράφτηκε σ’ ένα άλλο είκοσι λεπτά απ’ το σπίτι της, ποδαράτο. Θα μπορούσε να γραφτεί σε τρία τέσσερα άλλα που συναντά στη διαδρομή αλλά… έχει και η σουλάτσα την αξία της, μην πω τα τυχερά της. Ε τώρα, το τι ιδρωμένα πιπινοκορμιά συχνάζουν στα γυμναστήρια δε χρειάζεται να το αναφέρουμε… Κόλαση!
Η Μέλπω, σέξι και ωραία, τα ‘κλεισε τα 40 πριν λίγα χρόνια. Μητέρα και παντρεμένη, αποτελούσε πάντα το λιμάνι για τον καθ’ όλα ήσυχο σύζυγο. Τη μέρα των γενεθλίων της, πάνω στην τούρτα άναψε το νούμερο 40 αντί των κλασσικών κεριών. Μόνο που το νούμερο λες κι ήταν πιο μεγάλο απ’ την τούρτα, έβγαζε μάτι. Στην ερώτηση γιατί τέτοια ενημέρωση σχετικά με την ηλικία, η Μέλπω δήλωσε άγνοια, ο σύζυγος είχε φροντίσει τα της τούρτας. Ο σύζυγος ήθελε προφανώς να τονίσει με τον καλύτερο τρόπο, ότι η κυρία του πέρασε πλέον το κατώφλι των υπερηλίκων…
Η Κωνσταντίνα, σέξι και ωραία, ελεύθερη και ανεξάρτητη, βρήκε τη χαρά στην αγκαλιά εικοσιπεντάχρονου. Τυχαίο; Δε νομίζω. Μπα όχι μωρέ, μόνο η Ντέμι Μούρ και η Τζένιφερ Λόπεζ τα κάνουν αυτά! Κι όμως είναι εξακριβωμένο. Η αναγέννηση είναι εντυπωσιακή. Τώρα μένει να την πετύχω σε κανένα κλαμπάκι να χτυπιέται πλάι πλάι με το τεκνό στους ρυθμούς της βαβούρας…
Η Βασιλική, σέξι και ωραία, παντρεμένη και μητέρα, γίνεται σαράντα και κατά πάσα πιθανότητα δεν το ξέρει. Αργεί γενικώς λίγο, θα το καταλάβει σε δυο – τρία χρόνια, όχι ότι θ’ αλλάξει και κάτι, γιατί προς το παρόν ασχολείται με τον ψιλοάνεργο σύζυγο ο οποίος τα ‘χει παίξει από όλες τις απόψεις. Όταν θα μυριστεί τις ανάγκες της σαραντάρας, έτσι όπως το πάει, θα είναι πλέον αργά. Άρα μια χαρά, κανένα πρόβλημα…
Η Νικολέτα, σέξι και ωραία, παντρεμένη και μητέρα, θυμήθηκε το απωθημένο της, το παιδικό. Να ‘ταν η μόνη… Η δύστυχη Νικολέτα το παραθυμήθηκε όμως το απωθημένο και το χειρότερο είναι ότι και το απωθημένο τη θυμήθηκε. Έτσι μετά την μικροαναβίωση της γνωστής ουτοπίας, το όνειρο γκρεμίστηκε άδοξα. Έφαγε το ξύλο της αρκούδας…
Η Ελευθερία, σέξι και ωραία, είναι της Εκκλησίας. Παντρεμένη με παιδιά. Τι τριάντα, τι σαράντα, τι πενήντα και ούτω καθεξής. Με τόση νηστεία που ρίχνει, που να βρει μυαλό ν’ ασχοληθεί με τις ανάγκες της ηλικίας; Ε, που και που ξεσπά στο σπίτι με αγορές, τηλεοράσεις, κουζίνες, αλλαγές στη διακόσμηση και άλλα τέτοια «ζουμερά». Και στα παιδιά ξεσπά ενίοτε, γιατί… πόσες τηλεοράσεις να αγοράσεις πια;;; Ο μόνος που τη γλυτώνει είναι ο σύζυγος ο οποίος ακολουθεί κι αυτός το ίδιο πρόγραμμα νηστειών, οπότε συμπίπτουν στις ανάγκες!
Η Ηλιάνα, σέξι και ωραία, παντρεμένη, περίπου παντρεμένη, σχεδόν χωρισμένη, μη με ρωτάτε το καθεστώς, αγνοείται. Τελευταία βγαίνει με τριαντάρη. Στα πλαίσια της ανανέωσης; Δε θα το ‘λεγα. Κοιτάξτε, την ανησυχία της ρυτίδας την έχουνε όλες, ανεξάρτητα από  ηθικούς και αισθητικούς φραγμούς. Ας επιστρέψουμε όμως στην Ηλιάνα μας ή οποία ανέκαθεν χτυπούσε σ’ αυτές τις ηλικίες. Και αφού μπορεί, συνεχίζει. Νιώθει δυνατή και σίγουρη για τον εαυτό της και δεν την εμποδίζει τίποτα, αν βάλει κάτι στο μυαλό της. Έχει καλάμι, δεν το συζητάω και πρέπει να προσέχει γιατί όσο περνούν τα χρόνια, τόσο πιο απότομα πέφτεις από κει. Σπάνια περίπτωση πάντως anyway!
Η Ελεονόρα, σέξι και ωραία, τραλαλί τραλαλό. Παντρεμένη μητέρα κι αυτή. Τα σαράντα ήθελε να τα γιορτάσει στην Κούβα. Εδώ κοντά… Λόγω κρίσης συμβιβάστηκε με μια Ύδρα. Τελικά βολεύτηκε με τορτελίνια σε ιταλικό εστιατόριο παρέα με ένα καρχαρία. Όχι δεν εννοούμε τον ταλαίπωρο σύζυγο που έτρωγε κι αυτός τορτελίνια. Ο καρχαρίας ήταν σε ενυδρείο παραπλεύρως. Το φαϊ άφθονο, κόσμο δεν είχε. Μόνο αυτός, αυτή και τα μυστήρια γκαρσόνια… Περίπτωση πάντως κι αυτή η Ελεονόρα. Ισχυρίζεται ότι είναι πιστή! Να την πιστέψουμε;;;
Η Μαριαντίνα, σέξι και ωραία, Παντρεμένη και μαμά. Έχει χορτάσει στη ζωή της και γκόμενους και γκόμενες και σχέσεις και έρωτες και έντονη ζωή. Ζει πλέον ήρεμα, χωρίς εντάσεις και άθελά της βγάζει μια ηθικοφάνεια που και που, που δεν της πάει. Τώρα φτάνοντας κι αυτή στο σημείο της κρίσεως, άρχισε να κοιτάει τεκνάκια. Τεκνάκια από δω, τεκνάκια από κει. Παντού τεκνάκια βλέπει. Παίρνει τη μυγοσκοτώστρα, αλλά που; Εξαφανίζονται αυτά; Ακροβατεί μεταξύ του τέλους, της καταστροφής και του έντονου αλλά μικρού ονείρου. Το μετέωρο βήμα του πελαργού! Δεν της πάει πάντως το «τεκνατζου», πρέπει να το προσέξει…
Η Σταυρούλα, σέξι και ωραία, παντρεμένη με παιδιά, την πέρασε την κρισάρα της νωρίτερα. Δυο – τρία χρόνια πριν τα σαράντα της. Ηθικολόγρια και συντηρητική μέχρι αηδίας, άρχισε να σκέφτεται πονηρά, να υπερασπίζεται προστυχιές και να δικαιολογεί τα τσιλιμπουρδίσματα. Στην κορύφωση της κρίσης, άρχισε να μιλάει και να αναπολεί τα απωθημένα της νεότητάς της. Τέρας υπομονής ο σύζυγος, άντεξε την περίοδο αυτή και τώρα ατενίζουν το μέλλον με αισιοδοξία καθώς η Σταυρούλα άρχισε πάλι τις ηθικολογίες, τους συντηρητισμούς και τις απορίες για την ανωμαλία και τη βρωμιά που μας περιβάλλει!
Κανόνας όπως βλέπετε δεν υπάρχει. Η γενική αρχή είναι σωστή που λέει ότι όταν κάτι βλέπεις να τελειώνει, τρέχεις να προλάβεις να το χαρείς όσο πιο πολύ μπορείς πριν τελειώσει. Οι σαραντάρες τρέχουν να προλάβουν το τρένο του χρόνου. Δεν είναι όμως πάντα έτσι. Πολλές, συνειδητοποιούν ότι ο χρόνος τελειώνει, όταν έχει ήδη τελειώσει. Άλλες πάλι, δεν χολοσκάνε αφού το τέλος θα σημάνει μια άλλη αρχή την οποία αναμένουν να τη ζήσουν εξίσου ευχάριστα.
Ένα είναι βέβαιο: Θέλουν ιδιαίτερη προσοχή γιατί… έχουν ξεφύγ…
Υ.Γ. Τα πρόσωπα είναι όλα απολύτως υπαρκτά, τα ονόματα τους ωστόσο είναι φανταστικά, για ευνόητους λόγους. To «σέξι και ωραία», ανταποκρίνεται επάξια στα δεδομένα εκάστης περίπτωσης, καθώς όλες τους είναι πραγματικά υπέροχες! Για όσες είστε στα πενήντα, εξήντα και πάνω, ίσως βαρεθήκατε, αλλά μην ανησυχείτε, θα ’ρθει κι η σειρά σας. Για όσες είστε στα τριάντα, είκοσι και πάει λέγοντας, αν διαβάζετε άρθρα τέτοια εποχή σε εφημερίδες να πάτε να κοιταχτείτε σε κανα γιατρό του ΕΟΠΥΥ…
Πατήστε για κοινοποίηση στο Facebook(Ανοίγει σε νέο παράθυρο)
Κλικ για κοινοποίηση στο Twitter(Ανοίγει σε νέο παράθυρο)
Κλικ για κοινοποίηση στο Pinterest(Ανοίγει σε νέο παράθυρο)
Κλικ για κοινοποίηση στο Pocket(Ανοίγει σε νέο παράθυρο)
Οι αναποφάσιστοι θα αποφασίσουν
Το Πνεύμα των φετινών Χριστουγέννων
Βασίλης Καζάζης Όλες οι δημοσιεύσεις
Γεννήθηκε και μεγάλωσε στη Μυτιλήνη. Σπούδασε Μηχανολόγος Μηχανικός και από τότε ζει μόνιμα στην Αθήνα. Εργάζεται ως καθηγητής ενώ παράλληλα σπουδάζει Φωτογραφία και Οπτικοακουστικές Τέχνες. Από το 2008 αρθρογραφεί στα Πολιτικά στη στήλη του "Φευγάτα".